ቀዳማይ እመቤት ሮማን ተስፋዬ የአፍሪካ ቀዳማይ እመቤቶች ፎረም ሰብሳቢ ሆኑ
ጠቅላይ ሚኒስትር ኃይለማርያም ደሳለኝ ደግሞ በጉባዔው ካንሰርን የመዋጋት የበጎ ፈቃድ አምባሳደር ሆነው ተሰይመዋል፡፡በአዲስ አበባ እየተካሄደ ባለው 10ኛው የማህፀን በር ጫፍ፣ የጡትና የፕሮቴስት ካንሰር ጉባዔ ቀዳማይ እመቤት ሮማን ተስፋዬ ለቀጣይ አንድ ዓመት ፎረሙን እንዲመሩ ዛሬ ኃላፊነቱን ተረክበዋል፡፡ቀዳማይ እመቤት ሮማን ጉባዔውን የመምራት ኃላፊነቱን ከኬንያዋ ቀዳማይ እመቤት ማርጋሬት ኬንያታ ነው የተረከቡት፡፡የተጣለባቸውን ኃላፊነት በብቃትና በጥራት በመወጣት ካንሰርን ለማጥፋት የተጀመረው ዘመቻ ግቡን እንዲመታ ጠንክረው እንደሚሰሩ ቀዳማይ እመቤት ሮማን አረጋግጠዋል፡፡በካንሰር በሽታ የሚሞቱ ዜጎች የሚያበቃበትን ጊዜ ለማሳጠር ሁሉም አካላት የበኩላቸውን ርብርብ ማድረግ እንዳለባቸው ቀዳማይ እመቤት ሮማን አሳስበዋል፡፡የአፍሪካ ቀዳማይ እመቤቶች ጉባዔ ተሞክሮዎችን ለመለዋወጥ፣በችግሩ ዙሪያ ለመመካከርና የመፍትሔ አቅጣጫዎችን ለማስቀመጥ ወሳኝ መድረክ እንደሆነም አስረድተዋል፡፡የባለሙያዎችን ምክረ ሀሳብ በመቀበል፣የተለያዩ ምርምሮችን በማካሄድ ካንሰርን ለመዋጋት ጉባዔው ጠንክሮ መስራት እንዳለበትም ቀዳማይ እምቤት ሮማን አስገንዝበዋል፡፡መንግስታት ለበሽታው ተገቢውን ትኩረት በመስጠት የፖለቲካ ቁርጠኝነትና የገንዘብ ድጋፍ እንዲያደርጉም ቀዳማይ እመቤት ሮማን አመለክተዋል፡፡የአፍሪካ ቀዳማይ እመቤቶችም የበኩላቸውን ጥረትና ግፊት እንዲያደርጉ ጨምረው አሳስበዋል፡፡የበጎ ፈቃድ አምባሳደር ሆነው የተሰየሙት ጠቅላይ ሚኒስትር ኃይለማርያም ደሳለኝ መንግስት ከዚህ በፊት ትኩረት የሚሰጠው ለተላላፊ በሽታዎች እንደነበር አስታውሰዋል፡፡ ካንሰርን በመሳሰሉ ተላላፊ ያልሆኑ በሽታዎች የሚጠቁ ሰዎች ቁጥር እያደር እየጨመረና እየተበራከተ መምጣቱን በመጠቆም ችግሩ ትኩረት የሚሻ እንደሆነ አስምረውበታል፡፡በመሆኑም መንግስት በሽታውን ለመዋጋትና ለማጥፋት በሚደረገው ጥረት አስፈላጊውን ድጋፍና ትብብር እንደሚያደርግ አረጋግጠዋል፡፡ቀዳማይ እምቤቶቹም ትግላቸውን አጠናክረው እንዲቀጥሉ አሳስበዋል፡፡በአፍሪካ በየዓመቱ ስምንት ነጥብ ሁለት ሚሊዮን ሰዎች በካንሰር በሽታ ይሞታሉ ነው የተባለው ፡፡ይህ አኃዝ ኤች አይቪ/ኤድስ፣የሳንባና ወባ በሽታዎች ተደምረው ከሚያደርሱት የሞት ጥፋት በላይ እንደሆነ በጉባዔው ተመልክቷል፡፡ዋልታ እንደዘገበው የአፍሪካ ቀዳማይ እመቤቶች ጉባዔ በየዓመቱ እንደሚካሄድ የሚታወቅ ነው ፡፡